Papersnake/gushiwen huggingface dataset:
午憩褚家方清风亭二首
杨万里（宋代）

莫道迎春好，迎春是送春。
可怜一条路，知老几多人。
坦绿偏宜袜，飘红并可絪。
青帘好消息，今日榨头新。
浣溪沙
颜奎（宋代）

梦泊游丝画影移。水沈香宛紫烟微。玉笙才过画楼西。

天上人间花事苦，镜中翠压四山低。又成春据莺啼。
次仲至 其二
韩淲（宋代）

冷烟无计了愁端，花满湖阴百顷宽。渺邈家山身独老，周回园顷眼长寒。

吹饧近市徒誇卖，上冢何人不鲜欢。空对海棠春睡足，数枝红湿露漙漙。
秋意四首 其一
刘敞（宋代）

阴虫鸣空阶，危叶堕高树。秋风虽昨日，所遇已如故。

悠悠岁方晏，采采行多露。芳香日可闵，宛彼兰与杜。
济上四贤咏。崔录事
王维（唐代）

解印归田里，贤哉此丈夫。少年曾任侠，晚节更为儒。

遁迹东山下，因家沧海隅。已闻能狎鸟，余欲共乘桴。
庚寅除夕王子推送桑落酒适传希说叶道亨同过守岁即事
杨慎（明代）

桑落旧方传陆海，椒花新颂及滇春。能消客底千金夜，顿有天滇两玉人。

无家垂老同漂梗，痛饮狂歌非隐沦。岁去年来真反手，柳青头白转伤神。
儋耳
苏轼（宋代）

霹雳收威暮雨开，独凭栏槛倚崔嵬。
垂天雌霓云端下，快意雄风海上来。
野老已歌丰岁语，除书欲放逐臣回。
残年饱饭东坡老，一壑能专万事灰。
宫词
宋白（宋代）

春封东岳罢泥金，羽卫还宫禁禦深。
昨夜祥风来入律，侍臣朝进五弦琴。
赠别姚燮诗 其三
孔继鑅（清代）

君居阻远市，相望城西东。我屋亦逆旅，一一身如蓬。

良宵君我过，暗户开东风。买酒对明月，形影高天中。

月落秉烛语，外惬无藏衷。君耳通我心，谁谓聋无聪？

清夜阅太古，远寺多霜钟。
巾山二首 其一
夏鍭（明代）

绝顶平如掌，尘埃一笑空。三江输月色，双塔管松风。

绿酒心无碍，青山道不穷。几年饶足迹，留醉与人同。
赵彦荣临画
郯韶（元代）

北苑南宫奈老何，青山依旧洛中多。相思一夜鸥波梦，稚子船头结绿蓑。
志道生日为诗勉之
真德秀（宋代）

我闻洙泗言，惟仁静而寿。
汝欲绵修龄，斯义盍深究。
越从开辟来，新故更禅受。
巍巍独山岳，屹立镇宇宙。
其体固而安，其形博而厚。
嘘呵可云兴，涵煦草木茂。
皆由一静功，变化生万有。
千古无动摇，两仪等悠久。
吁嗟人心危，六凿互攻斗。
眇焉方寸微，怵彼群物诱。
扰扰无宁期，得不易衰朽。
汝今志于学，一念贵操守。
天真浚其源，人伪窒其窦。
冶容命之斧，妖声性之寇。
腊毒由厚味，乱德本醇酎。
当如御雠敌，岂但恶恶臭。
斂然肃襟灵，神物森左右。
融融湛虚明，役役息纷揉。
还吾性之仁，万善此其首。
但存达德三，可卜与龄九。
不胜玉女心，持用荐杯酒。
晚坐藏胜桥望石门
释德洪（宋代）

好山千叶青莲晓，斫额令人意已消。微出楼台知有寺，倦行云树忽逢桥。

此生未觉丛林负，肯处真教日劫超。閒拾堕薪成浅立，细泉幽涧响寒蜩。
临漪园
汤准（清代）

闲园随意采芳荪，兴到常携酒一尊。却笑平泉太多事，苦将木石戒儿孙。
赠赵神眼
文天祥（宋代）

一绦一褐髯如铁，神为秋水眼为月。欲从壶子觅三机，剑首终然吹一吷。
偈颂十二首
释原妙（宋代）

五阴山中，魔强法弱。
战之不胜，休拟议著。
宝剑全提，莫问生杀。
奋不顾身，星飞火撒。
有功者赏，无功者罚。
寄答王子新
朱曰藩（明代）

两家父子擅风流，江左相看三十秋。
徐庾争吟玉台体，王谢久阔乌衣游。
客夜红灯何处酒，病山黄叶隔年楼。
西洲风恶船难系，空遣多情怨莫愁。
圣号雅二篇
赵湘（宋代）

天下既平，狄人既庭。
其棘匪劳，神圣以宁。
无乱斯聪，无惑斯明。
衣裳自垂，冕旒是凝。
挽崔舍人
李处全（宋代）

雅望高簪履，昌言动冕旈。
五花方判事，万户合封侯。
未换黄金带，俄成白玉楼。
匆匆大槐国，起灭等浮沤。
北窗
陆游（宋代）

九陌黄尘早暮忙，幽人自爱北窗凉。
清吟微变旧诗律，细字闲抄新酒方。
草木扶疏春已去，琴书萧散日初长。
破羌临罢榰颐久，又破铜匜半篆香。
句
王予可（宋代）

凤蹴瑶华散，龙衔桂子香。
和颜伯武丈山寺
晃冲之（宋代）

松门石磴隐山家，钟鼓萧然一院花。
斋罢老僧来施食，阶前驯雀趁饥鸦。
赋得浮云起离色送郑述诚
韦应物（唐代）

游子欲言去，浮云那得知。偏能见行色，自是独伤离。

晚带城遥暗，秋生峰尚奇。还因朔吹断，匹马与相随。
寄东麓赵赞府二首
杨公远（宋代）

黄花开后骤征鞍，再见黄花秋又残。
只字未能通间阔，长笺先辱问平安。
共看明月隔千时，独对西风愧一寒。
只有麓翁知我者，何时会面话辛酸。
和李翰林安陆白兆山桃花岩寄刘侍御绾
童轩（明代）

白首非少年，还山学隐仙。时寻羡门子，飞佩声珊然。

春来桃花岩，看云随处眠。五城非迥绝，三岛遥勾连。

闲中攀碧萝，直上昆崙巅。黄鹤东南来，叫破万里天。

松弦翠涛响，泉沫珠颗圆。丹光射白日，芝草摇晴烟。

伴鹿坐花雨，呼龙耕玉田。久怀冲举愿，永谢尘世缘。

寄言霜台客，可以同周旋。
为迪上人赋寒倚
薛嵎（宋代）

山僧爱脩竹，种此出嚣尘。霜雪不知苦，岁时长自春。

定回闲坐石，风过动吟身。傥欲求归止，清虚即道真。
木兰花慢 其四 幕府诸公有和，再用韵谢之
李曾伯（宋代）

敢问辽天月，历几亿春秋。老娥盍相刮目，无一语相酬。

似讶经年间阔，类笑衰翁潦倒，岁岁客他州。清照五湖阔，倦影一萍浮。

任渠侬，琴当户，酒当楼。人生适意，封君何似橘千头。

月正圆时固好，人欲闲时须早，毋作陇西羞。多谢锦囊句，椽笔富清流。
送王节推夷仲秩满赴阙
喻良能（宋代）

紫禁胪传第四人，锦肠贝齿凛长身。
三年来作诸侯客，千里江山阴受春。
逍遥咏
宋太宗（宋代）

大道逢来是宿缘，终期定可访真仙。
山中修炼非州郡，城里无荒隐市鄙鄽。
秘术岂教容易得，幽深还许递相传。
超凡入圣浑闲事，问取人间十洞天。
斋中杂兴十首以丈夫贵壮健惨戚非朱颜为韵
陆游（宋代）

士生学六经，是为圣人徒。
处当师颜原，出当致唐虞。
斯文阵堂堂，临敌独援枹。
异端满天下，一扫可使无。
乃知立事功，先要定规模。
彼虽力移山，安能夺匹夫！
吕{左山右寻}省谒二绝
刘克庄（宋代）

黄絁制袍白布袴，长须扶拜翁翁墓。
残骸倘未随朝露，鱼菽一年来一度。
读池州杜员外杜秋娘诗
张祜（唐代）

年少多情杜牧之，风流仍作杜秋诗。

可知不是长门闭，也得相如第一词。
赠别南剑李使君三十韵
范梈（元代）

北户群山表，南云九域西。君今行欲遍，此意别都迷。

妙句人谁识，前年手自题。绝崖钩象译，悬径摘乌栖。

炎隩通冠冕，边陲重璧圭。礼新尊玺节，名故籍金闺。

劳有恩言切，归无宠数跻。宸心端外见，庙谊肯中稽。

望誉腾青琐，辉光拂紫泥。旌麾深假借，民社载扶携。

猛气排苍鹄，幽思启碧鸡。动应多惬会，行岂强扳提。

皂盖喧童稚，黄堂拜耄倪。天机驯虎兕，帝力及凫鹥。

越厉冬深少，闽烟晚向凄。野人封水竹，郡吏接山溪。

汊碧荷香弱，坡红木实齐。九秋鹏鹗翮，万里骕骦蹄。

导从罗弓矢，登临按鼓鼙。少须《青玉案》，与报《白铜鞮》。

忠信先蛮貊，文章协壁奎。孰云当近服，不遂慰烝黎。

执手关河早，论交岁月暌。物华盈眼乱，春色傍人低。

谢豹空洲隐，王鸠远树啼。国容方整整，旅病转悽悽。

谬忝词垣密，微能官秩卑。从班窥遂霸，浪漫笑山嵇。

何日同樽酒，因风独杖藜。延平宝剑气，旦旦候虹霓。
次间字韵送德裕太学试
周孚（宋代）

人如景德咸平际，文到贞元大历间。种树有谁甘避世，著书喜子未藏山。

自怜斥鴳空溟海，须信名驹合帝闲。十载天荒谁与破，政须力夺锦标还。
偈倾一百三十三首
释法薰（宋代）

南斗七，北斗八。
风来树动，鱼行水浊。
诸人三十年后眼开，莫道南山有口无舌。
句
释警玄（宋代）

白牛吐雪彩，黑马上乌鸡。
试笔
释智圆（宋代）

城市居无分，山林住有缘。
语惭甘似荠，道贵直如弦。
兀兀吟终日，羸羸病过年。
静招湖畔鹤，闲泛雪中船。
散闷虽无酒，怡情喜有禅。
鬓根霜任点，心迹火休然。
冷淡将谁合，消摇且自怜。
闲来窗下坐，试笔偶成篇。
独步小园四首 其一
曾几（宋代）

江梅落尽红梅在，百叶缃梅剩欲开。园里无人园外静，暗香引得数蜂来。
代张稼兰送白水令梁善长
戴亨（清代）

十年宦海涉风波，白发名场老复过。燕市逢君重握手，龙江回首一悲歌。

正堪花月谈当日，无计河桥挽去珂。愁绝秦关云路杳，分携莫惜醉颜酡。
赤嵌城观海
陈圣彪（清代）

孤城独上俯瀛洲，极目苍茫一望收。落日半痕天共白，晚潮千顷月同流。

沧溟隐入蛟龙窟，岛屿寒生海市楼。波浪不扬征战息，舳舻閒作钓鱼舟。
依韵和王中丞忆许州西湖
梅尧臣（宋代）

拍岸千寻水，陪京第一州。
艳光落日改，明月与人留。
细浪差差蹙，深湾曲曲幽。
跳鳞无限乐，春蔓不胜柔。
晚下蛙为吹，闲来叶作舟。
乱禽喧後坞，急雨过西畴。
负笱渔郎去，将雏燕子秋。
跨桥寻鸟入，疏窦山城流。
密树能藏马，晴沙自立鸥。
缘何探景备，平昔从公游。
丁节林吟卷
萧立之（宋代）

节林三生华表鹤，乞身归来羊角山。群仙御风落何处，惟有玉佩留人间。
赠郑邴文
张羽（明代）

两鬓星星小幅巾，苍松气节鹤精神。
居常倒屣迎佳客，贫不将精谒贵人。
踏雪抱琴梅屿晓，典衣沽酒柳桥春。
若非道眼高明者，谁肯甘心寂寞滨。
看论语四首 其四
陈渊（宋代）

直从尧舜以中传，又到东丘续断弦。看取子思亲的处，始知论语自无偏。
于中好·握手西风泪不干
纳兰性德（清代）

握手西风泪不干，年来多在别离间。遥知独听灯前雨，转忆同看雪后山。
凭寄语，劝加餐。桂花时节约重还。分明小像沉香缕，一片伤心欲画难。
阙题
麦秀（明代）

擘开天地境何奇，幻出根台倚翠微。孤剑重游今日客，老僧留得去年诗。

云笼帝子长春阁，月照仙人旧钓矶。佳境满前看不极，流连相赏莫相违。
和李蓝溪梅花韵
黄庚（元代）

觅句逋仙琢肺肝，声名千古冠吟坛。
一诗香尽西湖水，白雪阳春和者难。
露
薛朋龟（宋代）

乘兴访村家，微微见露华。暗滋三径草，晴溅一庭花。

梦入关河湿，凉生更漏赊。清江千万里，何处点蒹葭。
偕林素禺大守尊丈游波罗庙用东坡韵
郭棐（明代）

临风几忆青罗境，携手今游黄木湾。五马光增灵锡地，六鳌雄镇宝珠山。

东坡丽藻云藏石，吏部雄文日壮颜。海底珊瑚不须访，但看碑刻碧苔间。
和洪司令梅花
吴泳（宋代）

青蒲翠草望秋零，乱絮迷春困不醒。
林下水边时一见，对人应是眼中青。
早过土木
杨士奇（明代）

四更催起上肩舆，还就民家倒一壶。半醉半醒天欲曙，行人霜染白髭须。
赠紫华侍经周希清
白玉蟾（宋代）

螓首蛾眉天上人，不知何事到红尘。
神霄蘂笈今谁侍，紫府琪红不敢春。
无梦去陪王母宴，前生多是紫虚身，
寄言寻取蓬莱路，风送双鸾上太旻。
早起
李纲（宋代）

秋晓凄然枕簟凉，小窗残月尚临床。追寻梦境烟云散，起傍荷花风露香。

慨念关河心黯黯，谛观身世意茫茫。樽中有酒聊须醉，造物于人自叵量。
银山寺和宗禅师四季诗 夏
王质（宋代）

绕廊行听铎丁当，禾稻桑麻各一乡。竹影能令心洒落，溪声自与意清凉。

门无惊鹿冲篱破，路有疏萤掠草光。才到斜阳生暮霭，满庭山露滴松香。
中秋复书
赵蕃（宋代）

凉生愁辗转，月上照鬅鬙。
林壑故对此，溪山逢未曾。
吟哀蛩伴苦，书绝雁无凭。
更欲留危坐，枝梧殆不胜。
菖蒲涧
吕颐浩（唐代）

溪荪得地恣芬芳，三尺挥空剑刃长。闻道仙人尝采掇，涧边栽植对朝阳。
盂兰会
林启东（清代）

一年一度饱秋风，不信森罗路可通。欲把双星较离合，地中天上将毋同。

纷纷铙鼓法场开，滞魄羁魂杂沓来。新故何须分小大，总教解脱到泉台。

河灯齐放散馀青，为怯昏黄隔杳冥。我道暗飞能自照，阴燐毕竟是流萤。

一出钟馗跳掷忙，陡然殴逐出他方。料知鬼更揶揄笑，醉饱原来有散场。

按日轮开不夜城，梨园歌唱一声声。怪鸱啄屋群飞去，何处飞灰月半明。

救母真诚解倒悬，挑经步步上西天。是谁踵事增华者，数典依稀说目莲。

屠门大嚼夜深时，肉作林兮酒作池。鬼亦尽情拚一醉，胜将饥饱仗孙儿。

生前施舍一钱难，死后香花尚博欢。等是无家茕独子，请君随意恤孤寒。
闲居孟夏即事（一作孟夏有怀）
许浑（唐代）

绿树荫青苔，柴门临水开。簟凉初熟麦，枕腻乍经梅。

鱼跃海风起，鼍鸣江雨来。佳人竟何处，日夕上楼台。
三峡桥
李纲（宋代）

我昔曾作云安行，道逢除书还玉京。至今遗恨不一到，与听三峡流泉声。

此来又谪武昌去，庐山当道欣所经。栖贤寺前小三峡，拭目便觉增双明。

黄牛明月坐中见，瞿塘艳滪森相迎。山寒草木郁葱茜，逼耳似闻猿狖鸣。

悬崖乱石互回转，震吼正坐不得平。珠跳云沸巧潨射，晴昼雨雹驱雷霆。

壮哉造化融结此，故使水石相喧轰。妙音流出无尽藏，乃与衲子门庭争。

飞桥赑屃跨虚碧，面对五老峰峥嵘。我来云物为开霁，当暑万壑松风生。

提携更得二三子，杖履不辜丘壑情。垂瓶得水不敢漱，老坡旧约今寻盟。
醉蓬莱（次韵张子永同饮谢德舆家）
韩元吉（宋代）

听清歌初转，翠岭云横，乍飞还驻。水落秋明，正千岩呈露。况有宾朋，飘然才调，尽凌空鹓鹭。步绕西畴，同寻南涧，郊原新雨。

好客声名，郑庄风韵，松菊栽成，故侯瓜圃。燕去鸿来，笑人生离聚。老子偷闲，爱君三径，共一尊芳醑。待约梅仙，他年丹就，骑鲸飞去。
为施衢州作超览堂诗三首
赵蕃（宋代）

为州古云乐，今盖异昔时。
看公振规模，于古端似之。
乃知用有余，如体运四肢。
苟能尽此道，天下何难治。
渊明像
宋无（元代）

环堵萧然瓢屡空，不详姓字一衰翁。
此身自谓主皇上，欲随间人尽卷中。
入涌泉道中
程师孟（宋代）

谁何不欲蚤忘机，今已高年古亦稀。
翠柳阴中黄鸟过，青山影里白鸥飞。
新春已到无高下，故里重过有是非。
人意不如毛羽意，声声犹道不如归。
紫芝山房为湖广郑大参赋
李德（明代）

芝山何峣峣，烨烨产灵秀。美人慕园绮，辟地敞云构。

图书资悦怿，枯壑含昏昼。佳气蔼川原，和风散岩岫。

松萝破广荫，泉涧环清漱。抱冲昔若遗，理剧今岂后。

钟英良有自，瑞世非常觏。明良共一时，千载此其候。
武林绝句二首
孙岩（宋代）

比屋单衣日，名城冷食天。
居人多上冢，远客未归田。
吴门狱中怀北山旧隐 其一
释道潜（宋代）

江湖堂北是吾庐，缭绕杉篁蔚有馀。欲问山中近消息，鳞鸿不寄狱中书。
寄兰史、晓沧、菽园用晓沧韵 其一
丘逢甲（清代）

窟室闻钟酒正酣，将军组练罢西龛。已忧朋党逾河北，更遣王庭渡漠南。

急政谁求梅尉传，祸萌何止霍侯骖！汉家未有登封日，留滞休嗟太史谈。
春日望海
李世民（唐代）

披襟眺沧海，凭轼玩春芳。积流横地纪，疏派引天潢。

仙气凝三岭，和风扇八荒。拂潮云布色，穿浪日舒光。

照岸花分彩，迷云雁断行。怀卑运深广，持满守灵长。

有形非易测，无源讵可量。洪涛经变野，翠岛屡成桑。

之罘思汉帝，碣石想秦皇。霓裳非本意，端拱且图王。
五月旦作和戴主簿
陶渊明（魏晋）

虚舟纵逸棹，回复遂无穷。
发岁始俯仰，星纪奄将中。
南窗罕悴物，北林荣且丰。
神萍写时雨，晨色奏景风。
既来孰不去？人理固有终。
居常待其尽，曲肱岂伤冲。
迁化或夷险，肆志无窊隆。
即事如已高，何必升华嵩。
游城山夜归泛舟南溪
沈与求（宋代）

杖藜寻胜款禅扃，归去扁舟伴月明。卧树低摧山脚转，跳鱼拨刺橹牙惊。

烟埋桥影双霓断，风熨溪光一镜平。聚落半空无市井，在亡灯火短长更。
好事近（席上用景裴咏黄海棠韵）
洪适（宋代）

睡足淡梳妆，喜见诗人元白。不学艳红妖紫，壤花仙标格。

须知玉骨本天然，不是借人力。准拟小春重看，望秋灰无射。
初夏
陆游（宋代）

渺渺荒陂古埭东，柳姑小庙柳阴中。
放翁老惫扶藜杖，也逐乡人祷岁丰。
崔融荷华帖赞
岳珂（宋代）

六郎之风姿，秀于清池。
初日之华蕤，流景发晖。
种玩之谁宜。有美人兮，
掞胸中之奇，笔下其似之。
後圃杏花
杨万里（宋代）

小树手初种，当年花便稠。
拣枝那忍折，绕径秪成愁。
淡了犹红在，留渠肯住不。
无端万银竹，判却一春休。
月华清 戴淑卿女史为内子画荷花便面，题词
程颂万（清代）

月懒兰闺，云慵柳榭。倩魂飘断帘隙。细写生绡，化入暝烟无迹。

帘银塘、腻粉吹香，伴那日、曲阑空碧。脉脉镇、含娇欲堕，个中描得。

怯咏西楼素魄。剩一缕吟边，茜丝沾湿。睡熟闲鸥，波底梦痕凉白。

颤罗衣、画槛风侵，褪不尽、可怜颜色。颦夕怅团栾，小影花阴遥隔。
赵松雪故宅
沈铉（元代）

故国西风王气销，珊瑚玉树半漂遥曾瞻东壁回天象，故着
南冠续汉貂。
第宅空存森卫戟，墨池干尽尚兰苕。
高情一去风流远，梦忆箫声第几桥。
淳熙十六年皇后册宝十三首
佚名（隋代）

有玺节金，有册镂瑶。
汝使汝介，持节以行。
礼邕文德，过于穆清。
是恪是虔，依我和声。
游长宁公主流杯池二十五首 其二十一
上官婉儿（唐代）

檀栾竹影，飙䫻松声。不烦歌吹，自足娱情。
送范少约二首
项安世（宋代）

高低互腾凌，先后更唱和。
密密骄有馀，斜斜困无奈。
翔空久未集，到地期不堕。
云惜暗遮围，风欺恶掀簸。
林光夜毰毸，瓦色晨玭瑳。
犬喜吠若惊，儿颠走如磨。
体虚君勿嫌，窖实更堪贷。
飞逾絮毛弱，藏耐刀斧剉。
三缄桃李蹊，十袭莓苔坐。
填沼害鱼游，封巢妨鹤卧。
经厨忽涣汗，度井翻坎坷。
入水恨先融，沾泥悲易涴。
苦遭柔条翻，故压坚竹破。
已积深可量，方来密难课。
宵明宿雀哗，昼合盘鸱饿。
东日漏微光，穷人起相贺。
次韵和贾云阶丈新居落成
沈祥龙（清代）

水竹三分画不如，秋风新筑辋川庐。静观世态涵琴德，老剩诗心慰瑟居。

饮续醉乡王绩记，每披相地景纯书。轩窗明净宜幽隐，坐对黄花乐有余。
南昌门外眺望回舟作示蕴素
范当世（清代）

往年三至滕王阁，年年阴雨舟中住。今年发奋欲往游，泊舟衔尾难登路。

更棹小舟浮浪间，周回万舸终无罅。日莫烟深何所之，仆夫皇恐舟人怒。

隔江似有三数家，掠浆斜飞向西渡。软沙著屐恰已轻，野庙寻僧亦微趣。

回首却望章都门，明皇烁烁然灯初。崇台似有行人趋，黄昏望绝不可呼。

珠帘画栋知有无，文采风流不到吾。寸步有命今弗图，四上不至亦已夫，还及吾子寻欢娱。
夜坐怀钱塘友人六言
唐之淳（明代）

过却山山水水，不知暮暮朝朝。笑我塞中看月，忆君江上闻潮。
物理六言 其六
林希逸（宋代）

非鱼知鱼谁乐，梦鹿得鹿谁诬。若与予也皆物，执而我之则愚。
颂古二十一首 其十六
释居简（宋代）

隔江谁荐箭锋机，直下横趋已是迟。惆怅曲终人不见，数峰削玉水瀰瀰。
雨後露坐小酌
陆游（宋代）

闭门谁与乐颓年，旋扫桐阴近酒边。
病久一春稀见蝶，雨多六月始闻蝉。
官仓求饱真聊尔，山墅怀归每惘然。
从此读书仍复嬾，惟留白眼望青天。
塞上杂歌赠赵总制 其八
黄廷用（明代）

古来天子重边愁，秦筑长城瀚海头。百二山河悬六镇，报恩不敢说封侯。
挽唐如晦二首
邓剡（宋代）

法护何妨短，元龙故自豪。
交情如水淡，义气与秋高。
贫不沾三釜，年方见二毛。
魂兮如可返，痛饮读离骚。
寄黄州赵别驾庚辰入蜀舟次黄冈适赵倅奇夫沿檄行边不遇以诗寄之
崔与之（宋代）

铜梁玉垒碧云端，尺舸西风两鬓残。世道多岐今已惯，人生一见古来难。

丈夫不作谋身计，巧匠那能袖手看。月白风清雪堂梦，银波万顷卧龙寒。
贫女吟
郑谷（唐代）

尘压鸳鸯废锦机，满头空插丽春枝。

东邻舞妓多金翠，笑剪灯花学画眉。
送姚匡叔之魏郡兼寄谢茂秦
欧大任（明代）

萧萧一骑渡洺河，知有心期在薜萝。漳滏波声黄叶下，邢襄秋薜白云过。

股肱三辅分庭少，笔札诸生任侠多。后夜西园应见月，谢家新赋更如何。
南池次王右军韵
守仁（明代）

何处消长日，池南景最閒。卧看西岭雪，梦到沃洲山。

川水流无返，溪云去复还。阳春谁和却，人在凤池间。
乱后并得陶杜二集
周紫芝（宋代）

少陵有句皆忧国，陶令无诗不说归。常恨两翁埋槁壤，顿惊双璧堕穷扉。

风催锦里花枝少，草长江南豆叶稀。自古高才多寂寞，遗编读尽泪频挥。
次韵答杨少傅勉仁二首 其二
胡俨（明代）

之武平生信不如，衰年怀土事幽居。山中已迫桑榆景，天上重烦故旧书。

伏枕尘劳灰百念，传家生计在三余。邻翁花木春来好，扶杖看花当小车。
峡山寺
姚俊（明代）

萧萧野寺碧梧秋，共溯澄江试一游。弱竹旧曾调六管，梦魂今古断舒州。

高低树色藏云阁，远近春帆起白鸥。欲向定心泉上酌，不堪尘土日相蟊。
赠具区李槎寄掞
朱景英（清代）

行路难如此，姑苏落海边。含悽述飘荡，发兴自林泉。

用拙存吾道，将诗莫浪传。乘槎断消息，把酒意茫然。
焦山
熊赐履（清代）

人隐偏名地，山灵转姓焦。偶然通帝座，遂尔逼云霄。

丘壑风烟老，江湖岁月遥。我来寻古洞，披石坐松飂。
孙莘老挽词四首
秦观（宋代）

同功一体尽调元，独抱沉痾反故园。
壶遂暮年非不遇，人生到此可忘言。
雪晴寄刘殿撰
释正觉（宋代）

半毡半幅一羌床，寒淡家风肖老庞。
容易著身藏北斗，等闲开口吸西江。
龛灯梵夹香摇几，茅屋禅蒲雪照窗。
方外友於思对麈，隐人胸次作舂撞。
罗汉树
释智愚（宋代）

稽首如来种，悲生末世中。
枝枝成小果，叶叶现神能。
海月分清影，天香逐晓风。
愿惟迷已者，睹此出樊笼。
次韵致明七言
刘子翚（宋代）

春风摇溪溪摇天，刘郎诗思如涌泉。
已怜飞花太狼籍，却爱芳涌长芊绵。
痴儿了事从渠了，万古寒空没飞鸟。
北海樽中兴味长，邯郸枕裹功名小。
南山北山云崔嵬，君胡不歌归去来。
山中交游苦相忆，玉柱瑶瑟生浮埃。
十一月十七日发豫章归谷山
释德洪（宋代）

急景穷冬一千里，笋舆部曲去匆匆。候船班草江津岸，曝日探檐山店中。

袖手归休今日是，隔生冤债转头空。湘西雪后青松径，想见声盘万壑风。
麦门冬内子吴中手植甚繁郁罢官移之而归不幸
梅尧臣（宋代）

香草叶常碧，本生岩涧边。
佳人昔所爱，移植堂阶前。
自吴北归梁，复以盆盎迁。
佳人路中死，此草未忍捐。
与我日憔悴，根不通下泉。
勤勤为浇沃，稍见萌颖鲜。
终当置坟侧，长茂松柏埏。
鹤冲天
柳永（宋代）

闲窗漏永，月冷霜华堕。悄悄下帘幕，残灯火。再三追往事，离魂乱，愁肠锁。

无语沈吟坐。好天好景，未省展眉则个。

从前早是多成破。何况经岁月，相抛亸。假使重相见，还得似、旧时么。

悔恨无计那。迢迢良夜，自家只恁摧挫。
游李少师园十题·雁翅柏
范祖禹（宋代）

高枝含烟雾，密叶张羽翼。
参差随风势，惨澹入云色。
看嵩洛有叹
白居易（唐代）

今日看嵩洛，回头叹世间。荣华急如水，忧患大于山。

见苦方知乐，经忙始爱闲。未闻笼里鸟，飞出肯飞还。
蓟门杂咏 其一
吕履恒（清代）

景物川原里，间关岁月中。官榆丛自碧，山杏远能红。

沙壅桓侯垒，云封尧母宫。不逢燕赵士，歌哭为谁雄。
经旷禅师旧院
方干（唐代）

谷鸟散啼如有恨，庭花含笑似无情。

更名变貌难休息，去去来来第几生。
琪树叹
杨弘道（元代）

初见琪树梢出墙，再见琪树花飞香。凉风萧萧雁南翔，岘首山前多稻粱。

龙沙高马肥如羊，汉阳汉阴为猎场。旅雁哀鸣野水傍，琪树晚实天早霜。

不独琪树少颜色，中州草木皆萎黄。
趣成父酿酒用子进家法故及其昆仲
赵蕃（宋代）

入眼江梅皆好枝，是中劳我几怀思。
诗声何止一头出，酒事乃称百室师。
柳絮
李中（五代）

年年二月暮，散乱杂飞花。雨过微风起，狂飘千万家。
阳明子之南也其友湛元明歌九章以赠崔子钟和之以五诗于是阳明子作八咏以答之 其三
王守仁（明代）

洙泗流浸微，伊洛仅如线。后来三四公，瑕瑜未相掩。

嗟予不量力，跛蹩期致远。屡兴还屡仆，惴息几不免。

道逢同心人，秉节倡予敢。力争毫釐间，万里或可勉。

风波忽相失，言之泪徒泫。
送许耀卿监丞同年赴静江倅四绝
范成大（宋代）

南国春深雁欲回，湘江花浪一帆开。
知君不为骖鸾去，直为渊明五斗来。
依前韵奉送才元和甫使北
司马光（宋代）

析木带天津，会星随去人。
扬旍逾绝漠，负弩候前尘。
出塞风霜苦，归涂杨柳春。
会书专对美，烨烨满秋筠。
秋兴九首其四拟李贺
秦观（宋代）

鱼鳞甃空排嫩碧，露桂梢寒挂团壁。
白苹风起吹北窗，尺鲤沉没断消息。
燕子将雏欲归去，沈郎病骨惊迟暮。
浓愁茫茫寄何处，万里江南芳草路。
湘中怨
沈亚之（唐代）

隆佳秀兮昭盛时，播薰绿兮淑华归。顾室荑与处萼兮，

潜重房以饰姿。见稚态之韶羞兮，蒙长霭以为帏。

醉融光兮渺渺瀰瀰，迷千里兮涵烟眉，晨陶陶兮暮熙熙。

舞婑那之秾条兮，骋盈盈以披迟。酡游颜兮倡蔓卉縠，

流茜霓兮石发髓旎。（《风光词》）。

溯青山兮江之隅，拖湘波兮袅绿裾。荷拳拳兮未舒，

匪同归兮将焉如。（《汜人歌》）。
春日杂诗 其三
陈士廉（清代）

偶控茅龙谒紫微，汉家故事已全非。羊头烂贱通侯贵，愿借天钱十万归。
六十遇明主
姜特立（宋代）

六十遇明主，家空无一廛。
百年今共尽，五福晚兼全。
夜闻渔歌
张镃（宋代）

非竹非丝响裂空，高歌三唱出渔篷。
清豀激越犹如许，想见湘波欸乃中。
宿士特山堂怀似表
刘子翚（宋代）

襆被重来宿，山堂故宛然。
池清秋过月，林静晚生烟。
仙李朝双阙，诗翁閟九泉。
无罪访存殃，搔首暮山前。
送张道士归山
王维（唐代）

先生何处去，王屋访茅君。别妇留丹诀，驱鸡入白云。

人间若剩住，天上复离群。当作辽城鹤，仙歌使尔闻。
暮春 其一
周文（先秦）

曾共看花发，无端又落花。春归君亦去，谁与惜年华。
戊戌二月中旬登稷山清榭
张万公（金朝）

问囚推案朝还暮，危坐不知春浅深。今日檐间看风色，一株红杏暗惊心。
知郡安抚，以立春日揭所书新安郡，榜南楼之
范成大（宋代）

碧瓦朱甍上牛斗，妙墨新题森锁钮。
使君笔力挽春来，一夜飞花暗梅柳。
南山与楼相对高，向来千载争雄豪。
八分三字一弹压，众峰戢戢如儿曹。
人间盛事天不隔，急催此雪成三白。
未论千古福邦人，先卜明年满冈麦。
东风酒面吹凝酥，不辞醉倒归相扶。
短歌万一传乐府，湛辈亦与公名俱。
余年二十时尝作菊枕诗颇传於人今秋偶复采菊
陆游（宋代）

少日曾题菊枕诗，蠹编残稿锁蛛丝。
人间万事消磨尽，只有清香似旧时。
送谢先生归紫霄峰
强至（宋代）

不同卖药入都市，又异执帚见相君。
冠盖临门求上剂，公台解榻叩多闻。
应思夜鹤侣蕙帐，却笑伯鸾家布裙。
藜杖还寻紫霄顶，无心出处似山云。
用敖教所赠诗韵送行
陈淳（宋代）

臞庵先生仙籍豪，固非尘中浪骼骨。挺特不随时世妆，那学儿女誇首髴。

朅来龙江主文盟，炉锤广大无弃物。裁狂雕朽谁弗容，游刃三年不少𠜾。

野人掩关北溪曲，于道未能探丝忽。甘谢驰驱抱孤拙，反获优容免呵咄。

纡轸衡茅过招邀，寘之学海沧流潏。道德渊源漫斟酌，理义刍豢饱齧龁。

由堂赐室纵步蹑，渊鳞骞翼恣手捽。金篦刮瘼丹起废，万斛尘胸为一拂。

要令龊龊矿璞姿，无或晶光向埋没。云何聚散不可常，征车已驾城东月。

当今中原若角崩，曦娥薄蚀耀计孛。庙堂侧席急选用，英才讵复偏方屈。

便起鸮林簉鹓行，感时怒竖冲冠发。整顿乾纲靖坤维，扶掖炎精夐熛欻。

拯危直鼓济商楫，逢邪须奋击泚笏。挽回一气转洪钧，平地春雷百蛰出。

雍容细旃讲唐虞，正鞸垂绅其弁突。抑均斯道觉斯民，何但诸王私荫樾。
何润夫招集云山别墅次韵
高赓恩（清代）

九陌尘嚣此境閒，楼台图画胜荆关。日边金掌明华表，雪后白头逢远山。

天近吾曹试一问，春寒高处不胜攀。暮鸦残照催归客，青琐来朝点旧班。
题叶省干见示诗卷次韵一篇
喻良能（宋代）

微官讵足施才具，每向閒中有佳句。
要同秦系下长城，却笑屈原无圣处。
穿天出月摘清芬，煎胶续弦唯有君。
命题探韵侪辈分，昂昂野鹤在鸡群。
绿发才名今白首，未数凴虚与乌有。
会当载酒擘鸾笺，共试吟边三昧手。
晚至邯郸偶成
张篯（清代）

薄暮归途急，朱霞傍客飞。众山连雾伏，独鸟送烟归。

暝色入红树，风痕生翠微。丛台遗迹在，千载竟斜晖。
戴氏楼居次韵
舒頔（元代）

山环水绕居之安，图画森列宜晚看。
翠幕低垂爽气肃，银灯高照书声寒。
世情颇觉眼界窄，酒量不博诗肠宽。
湖海平生今白发，掀髯一笑倚朱阑。
余号甘露灭所至问者甚多作此
释德洪（宋代）

老俨化身甘露灭，不妨须发著伽梨。虚舟阅世鸱夷子，彗帚□除王伯齐。

香火共修心老大，楼钟重听意凄迷。馀生未觉全无累，折脚铛犹手自提。
晓寝喜成
张镃（宋代）

人间一事最幽奇，病醉皆非半睡时。
经纸屏低心正惬，木绵衾暖足慵移。
蘧蘧蝶梦萦孤枕，呃呃鸡声过短篱。
无奈冲寒早朝客，不知疎拙是便宜。
占春芳•金盆濯发
董以宁（清代）

看翠雨，香缭绕，乱绾正三分。斜插牙梳欲堕，云边钩月初新。

待洗忽含颦。为檀郎、银剪留痕。遮藏且唤双鬟去，莫捧金盆。
幽居述事
陆游（宋代）

颓然掩户不妨奇，又赋幽居第二诗。
大药鼎成令虎守，精思床稳用龟搘。
壶中自喜乾坤别，局上元知日月迟。
更就群童闲錾草，人间何处不儿嬉？
重送文处厚，因寄蜀父老三首
范成大（宋代）

江上连樯叠鼓行，不争微利即争名。
算来无似君潇洒，来往空船载月明。
玉楼春
梁鼎芬（清代）

红摧绿剉风光好。满眼相思归不早。兰尊旧事尽销魂，魂销耐可修诗稿。

矮笺细字难全晓。蓬鬓星星看欲老。凤箫香锁画楼深，竟地芳尘谁为扫。
七里濑
谢灵运（南北朝）

羁心积秋晨，晨积展游眺。
孤客伤逝湍，徒旅苦奔峭。
石浅水潺湲，日落山照曜。
荒林纷沃若，哀禽相叫啸。
遭物悼迁斥，存期得要妙。
既秉上皇心，岂屑末代诮。
目睹严子濑，想属任公钓。
谁谓古今殊，异代可同调。
次韵题沈传曜瘦节堂
沈与求（宋代）

平生一字不疗饥，谁云糠覈能瓠肥。
牙签玉筹五鼎食，是中有趣非钱痴。
万事颠倒绝可嗤，此腹却受将军讥。
吾宗酷似骑曹掾，俗物纷纭那复看。
眼中但有潇洒侯，高节亭亭真老伴。
山泽形容坐一癯，相要检校还丹书。
食薇饮水笑多事，知君此计诚非疏。
还东野诗
王令（宋代）

吾於古人少所同，惟识韩家十八翁。
其辞浩大无崖岸，有似碧海吞浸秋晴空。
此老颇自负，把人常常看。
于时未尝有夸诧，只说东野口不乾。
我生最迟暮，不识东野身。
能得韩老低头拜，料得亦是无量文章人。
前日杜子长，借我孟子诗。
三日三夜读不倦，坐得脊折臀生胑。
旁人笑我苦若是，何为竟此故字纸。
童子请我愿去烧，此诗苦涩读不喜。
吾闻旁人笑，叹之殊不已。
又畏童子言，藏之不敢示。
奈何天下俱若然，吾与东野安得不泯焉。
点易亭
司马伋（宋代）

洞天占胜作新亭，曲槛危檐揖翠屏。
四顾风烟入怀裹，一湾溪水抱沙汀。
羽人不见论平昔，双鹤犹存有典型。
幸得官闲成吏隐，何妨续脱旧羲经。
浣溪沙 寿汪茂盘隐即竹逸戊午四月二十?
陈栎（元代）

盘隐谁云必太行。神交李愿蹑遗芳。今朝南极一星光。野处襟遗尤顺适，退藏滋味更悠长。歌中元说寿而康。
江馆对雨
王建（唐代）

鸟声愁雨似秋天，病客思家一向眠。

草馆门临广州路，夜闻蛮语小江边。
买木带巢乌
林希逸（宋代）

买木为新居，诗翁德不孤。巧当三亩宅，带得一巢乌。

羞涩无多三，槎牙已半枯。却怜栖鹊在，还识主人无。

不入山家券，应添画史图。从今屋上好，来往听相呼。
临江仙
王千秋（宋代）

柳巷莺啼春未晓，画堂环佩珊珊。薰炉烘暖鹧鸪斑。寿杯须斗酌，舞袖正弓弯。

未说珥貂横玉事，勋名且勒燕然。归来方卜五湖闲。年年花月夜，沈醉绮罗间。
翻经台（见咸淳临安志）
白居易（唐代）

一会灵山犹未散，重翻贝叶有来由。

是名精进才开眼，岩石无端亦点头。
困坐穷山无以娱日用随斋问讯韵寄莘夫并呈随斋
赵蕃（宋代）

少陵苦忆将廉颇，才似淮阴亦奈何。岂待秋风方忆鲙，不堪夏日况挥戈。

分当鹿鹿终随后，言敢譊譊取屡诃。世事多虞未知免，鹅烹复坐不能歌。
水调歌头（丁亥送方子南出蜀）
李曾伯（宋代）

行客送行客，况又值新秋。莼乡此去万里，先我上扁舟。三载乌奴聚首，异县乡情对语，乘月几登楼。去去远蜀口，日日望吴头。

丹青手，描不就，此离愁。半生萍梗江汉，别恨最绸缪。远水长空一色，风顺波平如掌，雁序际天游。故旧有相问，犹滞剑南州。
赠李中丞自滇中致仕还里 其一
韩日缵（明代）

简书重沐两朝恩，此日雄名八座尊。拥传初归称大老，捧觞频祝到曾孙。

那堪白发随黄口，还有青山对绿樽。蜡屐不愁无济胜，赐回灵寿杖犹存。
念奴娇·赏心佳处
沈瀛（宋代）

赏心佳处，登临地、千古人人都说。何况江天来雪望，添得十分奇绝。倚遍栏干，下窥寒镜，照我容颜拙。举头惊笑，问今天是何节。天外矗矗琼山，溶溶银海，上下光相接。年去岁来频览为，何事今朝浑别。坐蹴云茵，横牵绡幕，玉女来铺设。公馀多暇，正堪同此风月。
山田久欲折
王安石（宋代）

山田久欲折，秋至尚求雨。
妇女喜秋凉，踏车多笑语。
朔云卷众水，惨淡吹平楚。
横陂与直堑，疑即没洲渚。
霍霍反照中，散丝鱼几缕。
鸿蒙不可问，且往知何许。
欹眠露下舸，侧见星月吐。
龙骨已呕哑，田家真作苦。
无题二首
张耒（宋代）

晚起清秋一枕凉，四檐鸣雨下淋浪。
竹笼烧药时添火，书榻焚香却闭房。
梅花
释宝昙（宋代）

春风不念人寒槁，故遣梅花为掀倒。
溪间陇首欲归时，月淡云低着香恼。
岂知造物亦儿戏，我苦学诗嫌不早。
十分孤瘦为谁妍，一树半开应更好。
竹君从旁代渠说，万恨千愁俱一扫。
半生何逊梦可怜，日暮西湖心独老。
岁寒铁石乃吾事，水仙弟兄诚小草。
更须唤取谪仙来，细与平章答苍昊。
和总幕刘景文题杜立斋遗翰诗韵
李曾伯（宋代）

一老风流两社间，至今膏馥尚留残。
典刑已矣墨犹润，生死以之盟未寒。
淮海属心知士苦，山林投分只儒酸。
灯前掩袂空三叹，盍与传诸琬琰看。
闻宪府李公增修星岩之胜遥有此寄 其二
区大相（明代）

石室从来洞壑幽，近传胜事足风流。小儿缓舞铜踶曲，游女明风罨画舟。

奕奕朱扉窥水榭，隆隆丹障隐山楼。南岩北寺寻俱遍，驷马高车何处留。
用前韵答曰会中书
李东阳（明代）

寸铁空劳两字锼，天教完壁送邻州。乔迁漫有时哉叹，旧椟翻邻待者羞。

李氏石无佳子弟，苏家山是假风流。极知伯仲文章贵，应与词林并价收。
示子艾十弟
方浚师（清代）

刘家好兄弟，并世琨与舆。奕奕隽朗才，列在西晋书。

美玉生蓝田，斯语洵不虚。为学务精一，筑堂题童初。

汝当少小日，避乱辞乡闾。一作入赘婿，东望常怆如。

忽忽四五载，问讯凭双鱼。田园日以荒，骨肉日以疏。

叔母依岭表，思儿少轩渠。虱官我尤恧，扰扰等鸭猪。

幸与笔墨亲，砚池含玉蜍。去年喜弟来，开樽倾浮蛆。

深恐学久废，离群而索居。但得文史足，岂徒衣食欤。

宜兴老鹭洲，家世夸六储。经师兼人师，词章皆绪余。

咿唔值静夜，听之乐只且。本根贵培植，枝叶胥芟锄。

莫贻博士议，持券空买驴。祖训更勿坠，宝田勤耕畬。

阿兄负狂癖，豪气难蠲除。甘处颜巷陋，羞曳侯门裾。

笑煞公孙宏，诡服沽清誉。海水自浩瀚，井蛙胡拘墟。

两眼镜澄澈，一心云卷舒。所愿既如此，所业敢忽诸。

始勤忌终怠，半途慎踟躇。
题王提举界画宫殿图
张绅（宋代）

吴蚕择茧银丝光，轻毫界墨秋痕香。
宫中千门复万户，知是阿房是未央。
楼头美人朝未起，十二珠帘隔秋水。
香销玳瑁舞筵间，梦断芙蓉鸳帐底。
八窗玲珑金锁开，君王已在迎仙台。
霓旌凤辇云间合，翠管银笙天上来。
君不见咸阳一火三月红，野花啼鸟争春风。
当时亡国知何处，尽在如今图画中。
题博古斋赠蒋子才
徐熥（明代）

寄迹多湖海，逃名且市廛。一区扬子宅，四壁米家船。

玉辨荆山里，书收汲冢前。耽奇同有癖，相过定留连。
童丱须知 措刑篇
史浩（宋代）

尧舜雍熙治，成功在措刑。哀矜行法令，钦恤爱生灵。

若使杀无罪，宁教失不经。于公尚阴德，何况是朝廷。
闻浙东方寇大作道路不通迂路由江南以归有感二首 其一
李纲（宋代）

理装适吴会，避寇由江滨。宁知治安世，乃作途穷人。

风涛岂不险，舟楫尚可因。失身入畏涂，难以理义陈。

平生笑子美，逃乱走踆踆。如今翻自笑，亦须谋此身。

此身何足惜，上有高年亲。骨肉几百口，干戈已相邻。

以我此日心，知彼无辜伦。安得济川舟，载之适通津。

徙置安乐土，不知战斗尘。已矣可奈何，愿为太平民。
解连环 和路金坡先生感春原韵
潘榕（清代）

晓窗明彻。看桃花带雨，柳花抟雪。又暮春三月清明，懒约伴踏青，负他佳节。

小病恹恹，最怕听、一声声鴂。藉新吟遣闷，旧恨旧愁，旧韵重叠。

阳关记曾柳折。有伤心别样，泪溅鹃血。怪此日烟景都非，把香劫频经，艳情徒热。

转忆韶年，那往事、人前羞说。让莺燕、悄啼软语，我偏结舌。
千叶石榴盛开为赋一诗
周紫芝（宋代）

江东五月榴花红，江西三月满花丛。东花窘束少态度，西花重叠红蒙茸。

谁剪燕支山下草，乞与殷红照林杪。移栽我欲过江东，衔子鸿鹄今成空。

红巾半蹙为谁苦，芳心何止千重重。试遗红妆歌一曲，此花此曲何由逢。

春光都无十日事，不成夜雨还朝风。红芳莫遣忽飞去，断肠烟雨空溟濛。
蓉峰残雪
陈翰（清代）

一夜群山合，朝来玉作峰。君看寒日丽，朵朵白芙蓉。
再用前韵寄后林
姚勉（宋代）

贞心古干健凌秋，人似渊明愧督邮。
览德未能仪舜凤，干时那肯食秦牛。
纹楸失着谁能整，黄间同机底未休。
杜若山中人窈窕，白苹风袅楚江头。
洗甗图歌为家明经丈题
姚燮（清代）

先生于古极嗜葄，搜元剃秘归一藏。灿陈棐席炫精彩，龙鸾蟠一纷绀黄。

掀髯踞坐狎周汉，六甍宝甗开华堂。康瓠破罂扫尘芥，熊鐎兽鍑相焜煌。

肤斓耳蚀究毫芴，累深黍浅参权量。考工二釜内官省，上䰛下鬲模范详。

唇以寸计厚减半，足三或四罗圜方。盘云发细袅扃鼏，垂花匝带雷文相。

辨名鬵鉹异𪔆𨯚，祖乙父己铭吉祥。周畿汉辅久沿革，土囚炎劫金为殃。

越三千载掩明瑰，翠紫斲锈焦无光。挥童役使刮浮垢，鋗淘瓮溢声琅锵。

金㼚易铄鬷亦贱，只斯宝贵同球璋。顿开冥閟显镂琢，虹霞闪霍星钩芒。

骨干皵瘦笑离末，肉好屏列如环嫱。六时珠晷运甓赴，五侯玉鲭列鼎尝。

托诸图缋表中竺，畸情匿缅非迂荒。朅来赝器创铜贾，旊人直逊陶模强。

酆郜关陕托氏地，优孟何啻土范当。先生胸腑烂流派，制度了晰同舆畺。

听声扪色志盉镉，袪疑衷信无惑惶。蟾乌磨拭少鉎涩，冶城积古遥颉颃。

南江疏证北平考，但以恣肆争文章。惜哉同鉴寡钱邢，碧瞬何论弇州王？

琳璆金薤慎宝守，千春万祀贻无疆。伊予好古有同癖，对此眉舞心飞抢。

曾怀藻镜照顽艳，蟪蛄长信鸦昭阳。镏兵梁燹铄𧹬黛，仙人不老还迷茫。

让君铁网富珊树，太精四射湖鸳鸯。颂敦雅爵与华駮，双鱼五凤偕腾翔。

聚因所好君足乐，睹不能辨吾诚伧。北斗胡挹箕胡扬，且遝瓦缶饕酒浆。
送丁户部庸卿谪延平
欧大任（明代）

昔从燕市怅离群，何意邗江复送君。半刺独怜千里去，悲歌宁送众人闻。

天垂碣石看孤雁，日落长安隔五云。谁念为郎头已白，七闽今逐仗波军。
次韵刘明远移家
徐玑（宋代）

恬淡安身易，新家似旧居。
径凉行落叶，池净数游鱼。
诗得唐人句，碑临晋代书。
半生惟此乐，同辈必无如。
舟中夜坐
戴复古（宋代）

独坐观星斗，一襟秋思长。
天河司米价，太乙照时康。
月浦孤帆过，风荷一路香。
持杯问舟子，今夜宿谁乡。
送栎阳宰朱表臣
梅尧臣（宋代）

塞上备胡羌，关中调兵食。
秦民尚苦输，汉吏勤求职。
君今喜怀诏，驰骑宁暇息。
其邑尝雨金，於时岂能得。
行当经濡上，故事犹可忆。
前代多战争，鬼火弄阴黑。
苍苍路傍草，憔悴希春色。
县涂诚有政，威惠为令德。
绍兴二十八年祀圜丘
学士院（宋代）

上穹昊天，日星垂曜。
照临下土，王国是保。
维玉兴帛，寅恭昭报。
永左右之，钦若至道。
送郑公绩赴试金陵
朱翌（宋代）

高轩过我数，相参心迹清。
共乘殿角凉，剧谈新月生。
稍作莲芡费，久绝壶觞倾。
告我买夜航，襆被催宵征。
秋晚破敌归，连营稍休兵。
青云付一蹴，齐晋多世卿。
示昙清侍者牧牛歌
释梵言（宋代）

侬家牧个白牛，年来可纵可收。
不用鼻头絭索，任渠放荡林丘。
风清月莹，踪迹难俦。
香严鞭杖，石巩放绳头，
跨入白云深处游，直得通身无影象，
时吹木笛有来由。小牛儿，
莫容易，浅草平田且随意。
勿令逐队上高坡，筋力未能登险巇。
傍水依山养，令头角完备。
叱，岂不见狸奴白牯解作师子游戏。
秋风词
康海（明代）

长安道上秋风起，吹入青门草靡靡。客子携琴燕赵来，一感秋风心欲死。

鸣鞭跃马过我前，那堪杯酒重留连。酒酣气发百志奋，谈笑须臾空百年。

坐中叹尔壮士心，人事何劳问古今。张仓亦能论刑法，君平徒然卜六壬。

仲尼治国苦不称，曾参事母犹难信。时势摧人著处生，英雄遇抑常迟钝。

南山磊磊云气横，寒泉湔湔终日鸣。请君拂袖谢人世，与尔常为谷口耕。
送杨尚书
释心月（宋代）

万里江山图画开，锦帆归去记重来。
好於仿佛烟云里，添个翩翩馹使催。
偶成
释文珦（宋代）

名利双蜗角，堪舆一旅亭。
生平嫌著物，老去更忘形。
慢火煎茶熟，寒灯照梦醒。
室空无道伴，自展八还经。
孟郁兄偕陈参戎帅兵平山东妖贼赋此以壮其行
韩日缵（明代）

献赋仍牢落，胡为复此行。雄文真宰妒，华发壮心惊。

感遇甘投笔，忧时欲请缨。分庭丞相府，借箸贰师营。

那惜秦貂敝，翻誇汉帜明。鳣堂辞问字，虎帐待谭兵。

六月歌常服，千山迓去旌。抒怀呼鲁酒，密语合齐衡。

箭或传书至，檄知倚马成。词锋堪却敌，诗草足长城。

妙算从天下，妖氛计日平。掀髯称烈士，白面故书生。

不信繻终弃，还云砚可耕。但留孤剑在，风雨匣中鸣。
结社二圣寺
袁宗道（明代）

浮世何多事，祗园早息机。定僧惊果落，沙鸟触帆飞。

香积初分饭，旃檀欲染衣。诗坛兼法社，此会百年稀。
残句冉冉绿雾生人衣
苏轼（宋代）

冉冉绿雾生人衣。
劝学
颜真卿（唐代）

三更灯火五更鸡，正是男儿读书时。
黑发不知勤学早，白首方悔读书迟。
送贯之县丞解官还寿春
刘弇（宋代）

西江客袂春风老，吹得归心乱如草。鲵浪三篙下晚艎，去程不学寒蓬扫。

淮山苍苍淮水长，千里一官归故乡。举世由来青眼少，孟剩破黛嫫母狂。

缇巾十袭尽燕石，埋蚀太半双明珰。干霄自是男儿气，遭与不遭真偶尔。

人非田文莫弹铗，世有伯喈须倒屣。君其行矣重问津，蹀月騊駼宁绊死。
送林择之还乡赴选三首 其一
朱熹（宋代）

青骊去路欲骎骎，回首犹须话此心。一别便成三数月，有疑谁讲过谁箴。
怀漙侄
陶益（明代）

昨年同尔住京师，被月对花长话时。今日与谁归粤海，月明花发倍离思。
九锁山十咏·丹泉
邓牧（元代）

仙翁炼丹去，流水作丹色。
萦盘出九锁，川后不敢惜。
岂无得道者，一饮凌八极。
蝶恋花·昨夜狂风今日雨
陈德武（宋代）

昨夜狂风今日雨。风雨相催，断送春归去。万计千方留不住。春归毕竟归何处。好鸟如歌花解舞。花鸟无情，也诉离愁苦。流水落花芳草渡。明年好记归时落。
垂钓图为胡少伯茂才题
罗衔炳（清代）

渭滨渔翁熊与罴，坐茅钓罢身为师。淮阴就封国士老，钓台昔为今荒草。

由来将相难独洁，勋名一旦心头热。钓竿为谢珊瑚枝，蓑衣姑负寒江雪。

我爱张志和，辞官住烟波。又闻富春山，子陵欣往还。

大江滔滔日东去，孤舟可舣矶可踞。潮来戏视弄潮儿，潮落独立云深处。

昔者雨霁秋天高，我欲一举连六鳌，不得坐叹息，但听万顷鸣奔涛。

少伯吾友真我徒，不隐市朝隐江湖。丝纶在手不轻下，腰间早脱玉鹿卢。

君今此图识者罕，烟水苍茫迷近远。一曲沧浪归去来，黄芦瑟瑟江风满。

噫吁嘻！尧舜禹汤钓道微，宋玉一去今安归。不惜千金买芳饵，随波徵逐谁知几。

鱼日少，饵日多，相争不得将如何。鱼苦多，饵苦少，坐羡江边难一饱。

何况蛟龙日夜吼，大鱼趋避小鱼走。纵教钓取淞江鲈，安得狂澜变美酒。

劝君只钓山溪月，入抱清光光不灭。下手得鱼君莫收，丝长水远心悠悠。
失鸂鶒
陆游（宋代）

不见池边整羽衣，绕村散觅走群儿。
卑飞正恐为人得，径去何须报我知。
久忆苹洲应自喜，尚余菰米亦堪悲。
放翁未到忘情处，日暮凭栏独咏诗。
留辞杜员外式方
鲍溶（唐代）

东风吹旅怀，乡梦无夜无。惭见君子堂，贫思上归途。

海岳泛念深，涓尘复何须。婆娑不在本，屈曲无弦弧。

恻恻奉离尊，承欢独向隅。时当凤来日，孰用鸡鸣夫。

回首九仙门，皇家在玉壶。惭非海人别，泪下不成珠。
石夫人挽词
陈渊（宋代）

好客陶家旧，多才谢女风。一窥知帝辅，三徙得儒宫。

遗子经犹在，知人鉴已空。里闾推达识，爱婿有乘骢。
感春三首用退之韵 其三
程俱（宋代）

春光浩无边，淡沲周八极。向来游乐地，鼙鼓森矛戟。

贱贫非所叹，税驾无安席。常虞风涛际，咫尺燕越隔。

却笑同谷翁，哀歌谅何益。
【商调】百字知秋令
王和卿（元代）

绛蜡残半明不灭寒灰看时看节落，沉烟烬细里末里微分间即里渐里消。碧纱窗外风弄雨昔留昔零打芭蕉，恼碎芳心近砌下啾啾唧唧寒蛩闹，惊回幽梦丁丁当当檐间铁马敲。半欹单枕乞留乞良捱彻今宵，只被这一弄儿凄凉断送的愁人登时间病了。
达观台黄鲁直名之二首 其一
郭祥正（宋代）

戴氏山头一席平，集仙椽笔写台名。长江自与天为镜，不用风云变晦明。
希深洛中冬夕道话有怀善慧大士因探得江字韵
梅尧臣（宋代）

彼有上人者，妙谈心所降。
达空知不二，观行本无双。
久阻飘花席，因思响雪窗。
社中虽得远，方外自非庞。
梦幻凭他劫，风尘厌此邦。
终期亲道树，何必忆重江。
诸人颇有和余百梅诗者各赋一首
刘克庄（宋代）

字字追还水部公，篇篇压倒后村翁。
可怜和靖拘香影，更笑花光着色空。
自许铁心坚晚节，渠能粉面向春风。
菁华落尽惟枯卉，赖有何郎嗜好同。
赐古藏用
宋真宗（宋代）

海霞照灼散青烟，历历星榆在晓天。
松韵寒烟绝世态，鹤翔高顶应鸣弦。
宿巴东
徐韦（明代）

独卧巴东夜，孤镫照客愁。万山青作县，六月冷如秋。

峡险黄牛出，城高白帝浮。听猿多少泪，洒向大江流。
宿天章寺
赵鼎臣（宋代）

高士已陈迹，青山犹故居。地存脩禊水，俗有换鹅书。

旧像丹青改，诸山楷法疏。我来寻坏壁，妄意有遗馀。
游罗浮
莫洞观（宋代）

嵯峨千仞控炎陬，铁作桥梁石作楼。
五岭众山皆拱附，三神一岛自漂流。
气凌沧海遥相视，看入青云势未休。
借问穉川今在否，待飞双燕结真游。
梅花九首
高启（明代）

琼姿只合在瑶台，谁向江南处处栽？
雪满山中高士卧，月明林下美人来。
寒依疏影萧萧竹，春掩残香漠漠苔。
自去何郎无好咏，东风愁寂几回开。

缟袂相逢半是仙，平生水竹有深缘。
将疏尚密微经雨，似暗还明远在烟。
薄暝山家松树下，嫩寒江店杏花前。
秦人若解当时种，不引渔郎入洞天。

翠羽惊飞别树头，冷香狼籍倩谁收。
骑驴客醉风吹帽，放鹤人归雪满舟。
淡月微云皆似梦，空山流水独成愁。
几看孤影低徊处，只道花神夜出游。

淡淡霜华湿粉痕，谁施绡帐护香温。
诗随十里寻春路，愁在三更挂月村。
飞去只忧云作伴，销来肯信玉为魂。
一尊欲访罗浮客，落叶空山正掩门。

云雾为屏雪作宫，尘埃无路可能通。
春风未动枝先觉，夜月初来树欲空。
翠袖佳人依竹下，白衣宰相在山中。
寂寥此地君休怨，回首名园尽棘丛。

梦断扬州阁掩尘，幽期犹自属诗人。
立残孤影长过夜，看到余芳不是春。
云暖空山裁玉遍，月寒深浦泣珠频。
掀篷图里当时见，错爱横斜却未真。

独开无那只依依，肯为愁多减玉辉？
帘外钟来初月上，灯前角断忽霜飞。
行人水驿春全早，啼鸟山塘晚半稀。
愧我素衣今已化，相逢远自洛阳归。

最爱寒多最得阳，仙游长在白云乡。
春愁寂寞天应老，夜色朦胧月亦香。
楚客不吟江路寂，吴王已醉苑台荒。
枝头谁见花惊处？袅袅微风簌簌霜。

断魂只有月明知，无限春愁在一枝。
不共人言唯独笑，忽疑君到正相思。
歌残别院烧灯夜，妆罢深宫览镜时。
旧梦已随流水远，山窗聊复伴题诗。
题刘教谕两山书堂
杨荣（明代）

左峰俨飞盖，右峰如聚毂。两峰并高寒，对峙气清淑。

羡尔志冲澹，于焉构书屋。中藏万卷馀，琅琅时诵读。

素灯深夜雨，潇潇响梧竹。岂无青藜翁，殷勤访天禄。

白云东西飞，苍翠宛在目。于兹移教铎，远度松溪曲。

静对湛卢清，难忘故山麓。写此寓高情，尚慕紫阳躅。
轮舶夜行
徐士霖（清代）

鱼鳖惊秋夜，鲸鲵驾海来。山移轮转岸，风涌水成堆。

云里疏镫见，江心画角哀。四夷知向化，锁钥故常开。
偈颂六十七首
释原妙（宋代）

爱之欲其生，恶之欲其死。
爱恶两重关，总向遮里起。
直饶识得两源，更买草鞋行脚三十年，
何曾踏著遮里。
西斋秋日杂书五首
方回（元代）

百间以买屋，万卷以买书。
书多读不既，屋宽住有余。
彼索子钱者，日夜号庭除。
勇锐割此物，煎迫姑少纾。
老勿费眼力，村墟亦可居。
与临安令宗人同年剧饮
苏轼（宋代）

我虽不解饮，把盏欢意足。
试呼白发感秋人，令唱黄鸡催晓曲。
与君登科如隔晨，敝袍霜叶空残绿。
如今莫问老与少，儿子森森如立竹。
黄鸡催晓不须愁，老尽世人非我独。
越溪村居
戴叔伦（唐代）

年来桡客寄禅扉，多话贫居在翠微。黄雀数声催柳变，

清溪一路踏花归。空林野寺经过少，落日深山伴侣稀。

负米到家春未尽，风萝闲扫钓鱼矶。
谢太守答诗莱州
郑侠（宋代）

闲齐掩书扉，疏竹间风韵。
兀坐无所为，仰高方苦峻。
关关两喜鹊，如以捷来献。
疑其喜过常，精爽抑何顿。
谓当有嘉宾，结驷问原宪。
不然亲交书，万里来问讯。
何意二千石，新书灿盈卷。
使者入衡门，红光十余仞。
衣冠出蓬室，再拜望城阃。
开缄列宿动，芒角相辉焕。
捧读未终篇，钦降已三叹。
譬如涉春波，渺不知涯岸。
又若惊雷霆，但觉目眩转。
谁言匹夫穷，陋巷一箪饭。
箧有无价珍，贵於青玉案。
昨者鄙俚辞，惟求指瑕宜。
敢期明月珠，倾泻殊不吝。
重重借褒誉，许与良过分。
酷爱愚且直，还邻贫且困。
惟人最难知，圣哲其犹恨。
自非明如日，安得物无遁。
程孔昔中涂，邂逅适所愿。
倾盖毕所怀，日西不知倦。
圣贤欣道合，万古直一瞬。
凄凉千载余，此道谁复振。
未闻似今日，曾不拜公面。
顾遇过所亲，思知久弥浚。
重念樗散材，平生慕忠顺。
青衫百僚末，言责固所逭。
若其爱君心，岂以爵禄辩。
谓宜为民上，必与同喜愠。
谓宜食君禄，宁当复私徇。
刀斧且满前，斯诚岂磨磷。
千载幸一时，岩廊拱尧舜。
夔皋岂无人，共鲧偶未竄。
眷委一失真，聪明不无乱。
出令以便民，动皆为深患。
疲赢死饥冻，重负遭囚绊。
奔逃苟自活，父子潜分散。
以天征不义，如以雨苏旱。
箪食迎王师，东征西夷怨。
未闻百万帅。戈鋋日持玩。
南取十数洞，西开五六郡。
府库为一空，白骨成龙断。
大臣弄权柄，生杀在顾盼。
威福不有归，佞邪尚何惮。
公忠获罪咎，正直招诃谴。
幽恚郁不伸，变异以频见。
阴阳为之沴，淫潦仍乾暵。
方且颂太平，长歌事赓赞。
天子九重门，深居拱间燕。
人人怀欺匿，比周相引荐。
以侠观此时，纲维一何紊。
滔滔恐皆溺，心窃拟手援。
是以屡上章，指陈几欲遍。
初虽蒙嘉纳，终不离才间。
弃逐来穷陬，星霜两经闰。
簪绅满朝著，大半嗟排摈。
谁为悯穷褐。粟帛推余羡。
谁为念孤独，齿牙借余论。
重伤弃逐久，不敢略自辩。
高堂有单亲，日久庭闱恋。
同时得罪人，一赦皆从便。
惟兹尚远斥，不许归宁觐。
拟扣阊阖门，明颺紫宸殿。
恨无可言路，勇决固所断。
嗟嗟道云亡，丈夫儿女愞。
势利同险巘，风云借余便。
谁非顾金钱，谁非思达宦。
孳孳顾理义，恻恻念寒畯。
如公今几人，百世绍休闻。
疾邪诗二首
赵壹（两汉）

河清不可恃，人寿不可延。
顺风激靡草，富贵者称贤。
文籍虽满激，不如一囊钱。
伊优北堂上，肮脏倚门边。

势家多所宜，咳唾自成珠。
被褐怀金玉，兰蕙化为刍。
贤者虽独悟，所困在群愚。
且各守尔分，勿复空驰驱。
哀哉复哀哉，此是命矣夫！
句 其三十七
徐俯（宋代）

时时传破虏，日日问修门。
北楼望春
韩琦（宋代）

良畴芳圃汩飞埃，生意颙颙望震雷。北岭有云空自绕，几时为雨出山来。
南柯蚁梦图
郑思肖（宋代）

忘了堂堂六尺身，鬼花生艳幻微春。绝怜蚁窟无分晓，迷尽古今多少人。
求仙曲
孟郊（唐代）

仙教生为门，仙宗静为根。持心若妄求，服食安足论。

铲惑有灵药，饵真成本源。自当出尘网，驭凤登昆仑。
翁赞画思诚从元戎张净峰公西征武陵蛮
王慎中（明代）

壮夫怒眦仰天号，咆哮惊走儿女曹。隆肿自矜颔下肉，昂藏屡盼手中刀。

居常乐祸占星气，出门正值太白高。马首装成酬恩顾，戚戚关山遥即路。

鸢影站波江沸汤，铜标表界天撑柱。慷慨身过头痛溪，入险欲觅功成处。

凯旋扬旆向城阙，长安道上笳声发。人生得意此最欢，取印封侯犹细屑。

策勋莫怪狗功卑，纵指元因汉一杰。
潇湘八景画·洞庭秋月
朱瞻基（明代）

洞庭秋水清彻底，岳阳城头月初起。
巴山落影半湖阴，金波倒浸芙蓉翠。
须臾素景当瑶空，寒光下烛冯夷宫。
云梦微茫冰鉴里，沅湘浩荡玉壶中。
霜华初飞风浪息，万籁无声夜方寂。
仿佛湘灵汗漫游，虹桥直跨天南北。
但见鸥汀与鹭洲，折苇寒莎带浅流。
缟衣纶巾湘中老，高歌取醉岳阳楼。
回看月下西山去，湖水悠悠自东注。
洞庭咫尺西南陬，赤岸银河万里秋。
遍题朱惟四增置诸胜十二首 其四 逋岩
邓云霄（明代）

山中丛桂长相待，世上无名不用逋。珍重岩边苍石几，他年研墨著潜夫。
景臣同年郏兄作亭于公居之池上予登而名之曰梦草且赋诗以志焉
祖无择（宋代）

新构俯涟漪，名标谢客诗。窗明溪雨过，槛静竹风吹。

贺厦应容燕，巢莲亦许龟。何人倦漂泊，此地好追随。

兀兀乘篮舆，厌厌倒接䍦。秋芳正堪赏，樽酒莫过时。
题逸人陋居
徐贲（元代）

小径入幽林，斋房住更深。废垣花蔓葛，荒圃草迷参。

藏帖存家业，脩方寓道心。几回舟过处，柳下记相寻。
送严维下第还江东
岑参（唐代）

勿叹今不第，似君殊未迟。且归沧洲去，相送青门时。

望鸟指乡远，问人愁路疑。敝裘沾暮雪，归棹带流澌。

严子滩复在，谢公文可追。江皋如有信，莫不寄新诗。
雪中呈颜使升坚
刘过（宋代）

阴阳舒惨刹那间，刺使天高见一斑。
人物眼中如水鉴，世情身外不冰山。
涤除瑕垢与掩匿，弹压风云俱涩悭。
羔酒帐金输武库，者茶萧寺等僧间。
荆州记
盛弘之（南北朝）

衡山有三峰极秀。一峰名芙蓉峰，最为竦桀，自非清霁素朝，不可望见。峰上有泉飞流。如一幅绢，分映青林，直注山下。

巴陵南有青草湖，周回百里，曰月出没其中。湖南有青草山，故因为名。

宜都西陵峡中有黄牛山，江湍纡回，途经信宿，犹望见之。行者语曰：“朝发黄牛，暮宿黄牛。三朝三暮，黄牛如故。”

绿城边堤，悉植细柳。绿条散风，青阴交陌。

雁塞，北接梁州汶阳郡。其间东西岭，属天无际，雁飞翥，至此即回翼。唯一处稍下，每雁飞达，则矫翮裁度，下处而过，故名雁塞。

武陵武阳县有石帆山，若数百幅幌。

随郡北界有九井，相传神农既育，九井自穿。又云浚一井，则众井水皆动。

巴东有一折柱，孤直，高三丈，大十围。传云是公孙述楼柱破之，血出枯而不朽。

湖阳县，春秋蓼国樊重之邑也。重母畏雷，为石室避之，悉以文石为阶砌，今犹存。

狠山县有一山，独立峻绝。西北有石穴，以独行百步许二大石，其门相去一丈许。俗名其一为阳石，一为阴石。水旱为灾，鞭阳石则雨，鞭阴石则晴。

湘东有雨母山，山有祠坛。每祈祷无不降泽，以是名之。

末阳县有雨濑。此县时旱，百姓共壅塞之，甘雨普降。若一乡独壅，雨亦偏降，应随方所，其信若符刻。

小酉山石穴中，有书千卷。相传秦人於此而学，因留故梁湘东王云访酉阳之逸典，是也。

南阳有菊水，其源旁悉芳菊，水极甘馨。又中有三十家，不复穿井，即饮此水。上寿百二十三十，中寿百馀，七十犹以为夭。汉司空王畅、太傅袁隗，为南阳令，县月送三十馀石，饮食澡浴悉用之。太尉胡广父患风羸，南阳恒汲饮水，此疾遂瘳。此菊短，葩大，食之甘美，异於馀菊。广又收其实，种之，京师遂处处传置之。

筑阳县粉水，源出房陵。取其水为粉，鲜洁异於馀水矣。

枝江县，西至上明，东及江津，其中有九十九洲。楚谚曰：“洲不满百，故不出王者。”桓玄有问鼎之志，乃增一为两，以克百数。僭号旬时，身屠宗灭，及其倾覆，洲亦消毁。至宋文帝在藩，忽生一洲，果龙飞江表。元凶之祸，此洲还没。

新阳县惠泽中有温泉，冬月未至，数里遥望，白气浮蒸如烟，上下采映，壮若绮疏。又有车轮双辕形，世传昔有玉女，乘车自投此泉。今人时见女子，姿仪光丽，往来倏忽。

沌阳县至沔口，水北有却月城，西一里有马骑城，周回五里，高一丈。

富阳县城楼，王仲宣登之而作赋。

富阳东南七十里，有楚昭王墓。登楼则见所谓昭丘。郡西溯江六十里，南岸有山，名曰虎牙，二山相对，楚之西塞也。荆门上合下开，开达山南，有门之形，故曰荆门。

江陵有潜室，人时见之，辄有兵寇。
南乡子
吕胜己（宋代）

纵棹越溪船。破浪冲涛到碧湾。种就长堤千亩竹，无边。插玉屯云满渭川。

平日乐归田。不恋荣华不慕仙。得个容身栖隐处，宽闲。每日江边理钓竿。
登马鞍岭
楼钥（宋代）

轧轧轻舆上马鞍，半天岚翠逼人寒。
从教宿霭迷清嶂，明日晴空取意看。
赴大宁司理贽俞帅
阳枋（宋代）

见说三关息虎貔，风高白产卷旌旗。
擎天磔柱瞿唐险，保蜀夫模阵石奇。
誓出离山禽仲达，肯屯汉口学姜维。
枕戈心事闻鸡起，未必间眠听竹枝。
闲居
司马光（宋代）

故人通贵绝相过，门外真堪置雀罗。
我已幽慵僮更懒，雨来春草一番多。
辛丑岁军乱后李元常赋诗伤感予次其韵
叶颙（元代）

乱后依然旧城郭，青山不老秋云薄。人民皆非可奈何，岁月无云随逝波。

短世功名何暇论，相逢存殁惊相问。夜寒儿女泣牛衣，紫凤天吴颠倒披。

访旧惊心生百感，两脚如麻春不暖。秪多幽滞哭酸风，何人背面啼春红。
次韵通明叟晚春二十七首 其二十
释德洪（宋代）

红梅真是醉吴姬，浴罢偎风事事宜。吟次纷纷落红雨，小禽飞去动危枝。
郊庙歌辞。五郊乐章。舒和
佚名（唐代）

璿仪气爽惊缇籥，玉吕灰飞含素商。

鸣鞞奏管芳羞荐，会舞安歌葆眊扬。
自彭田铺至汤田，道旁梅花十余里
杨万里（宋代）

一行谁栽十里梅，下临溪水恰齐开。
此行便是无官事，只为梅花也合来。
滴滴金·梅花漏泄春消息
晏殊（宋代）

梅花漏泄春消息
柳丝长
草芽碧
不觉星霜鬓边白
念时光堪惜
兰堂把酒留嘉客
对离筵
驻行色
千里音尘便疏隔
合有人相忆
审知见过
赵蕃（宋代）

吾庐非不爱，计拙未能还。
坐我云山表，望君邻里间。
暂疏成郁抱，才见即开颜。
安得同三迳，长年只闭关。
句
元绛（宋代）

过庐都失眼前人。
寄临川诸旧兼悲二谢 其一
李彭（宋代）

晏如雅赡志沈郁，诗语松风万壑哀。皮里阳秋能刺举，眼边青白兔嫌猜。
桃花坞书屋
符锡（明代）

吴城十万户，隙地可桃花。接叶团清露，疏窗影绛霞。

读书忘岁月，学圃是生涯。错认迷津处，升堂小径斜。
移居诗 其一
潘奕隽（清代）

劳生织路不常居，广厦千间愿总虚。屏迹此心齐木石，安神无梦到轩舆。

南阡东陌游非远，纸阁芦帘意尽余。莫笑腐儒家具少，皂厨还有未看书。
送僧还天目
宋无（元代）

瓶锡乱峰西，藤罗尽掩扉。
山藏翠微寺，僧向白云归。
梵寂风学声，祥深雪到衣。
想曾行道处，猿鸟共忘机。
【越调】天净沙_马谦斋园亭
张可久（元代）

马谦斋园亭
簪缨席上团栾，杖藜松下盘桓，喷玉西风脆管。雪藜亭畔，秋香一树金丸。
雪中酬王一山
瑶园树老琼枝，玉奴酒捧金卮，十二阑干倚徙。探梅人至，灞桥诗等多时。
春情
一言半语恩情，三番两次丁宁，万劫千生誓盟。柳衰花病，春风何处莺莺？
明月楼上有赠
意中千里婵娟，楼头几度团圆？灯下些儿空便。柳惊花颤，何时长在樽前？
由德清道院来杭
丹炉好养朱砂，洞门长掩青霞，又上西湖去马。放心不下，姚源亭梅花。
寒夜书事
月移影落冰池，烟消香护帘衣，枕上佳人未知，雪篝重被，小梅招得春归。
桃源洞
苍云朵朵奇峰，翠蓬隐隐仙宫，醉眼帘花儿重？小桃溪洞，刘郎不信秋风。
春晚
翠帘不卷钩闲，华堂长见门关，血指频将泪弹。玉人愁惯，杏花楼上春残。
秋感
翠萍波底游鱼，碧梧井上啼乌，独立西风院宇。相思何处？芭蕉一卷愁书。